秋興
作者：陸游
朝代：宋

paragraphs: 成都城中秋夜長，燈籠蠟紙明空堂。
高梧月白繞飛鵲，衰草露濕啼寒螀。
堂上書生讀書罷，欲眠未眠偏斷腸。
起行百匝幾嘆息，一夕緑髮成秋霜。
中原本是關情地，幽州寧謂非吾鄉。
滎河溫洛底處所，可使長作爭戰塲。
百金戎衣鵰鶻盤，三尺劍鋒霜雪寒。
一朝出塞君試看，旦發寶雞暮長安。